บริษัทตปท.เข้าตลท.พบอุปสรรคยังเพียบ
ตลาดหลักทรัพย์ฯ ยังเหนื่อย อุปสรรคดันบริษัทต่างชาติเข้าจดทะเบียนในตลาดหุ้นไทย
23 ก.ค. 2555

ตลาดหลักทรัพย์ฯ ยังเหนื่อย อุปสรรคดันบริษัทต่างชาติเข้าจดทะเบียนในตลาดหุ้นไทย
นายวิรไท สันติประภพ รองผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ภายหลังสรรพากรได้ยกเว้นภาษีเงินปันผลของผู้ลงทุน บุคคลที่ได้รับเงินปันผลจากบริษัทจดทะเบียนต่างประเทศที่เข้ามาจดทะเบียนในตลาดหุ้นไทย โดยไม่ต้องนำเงินปันผลนั้นไปรวมคำนวณภาษีประจำปีอีก ประเด็นดังกล่าวเพียงช่วยลดหนึ่งในอุปสรรคหลายด้านที่ทำให้บริษัทต่างประเทศยังไม่ตัดสินใจจดทะเบียนในตลาดหุ้นไทย เพราะยังมีอีก 2 เรื่องหลักสำคัญคือ 
เรื่องแรก รูปแบบการจ่ายเงินปันผลของไทยมีข้อกำหนดต่างจากประเทศอื่น เช่น การจ่ายเงินปันผลจะต้องจ่ายจากกำไรสุทธิ ไม่สามารถนำส่วนล้ำมูลค่าหุ้นมาจ่ายได้ และในกรณีจ่ายเป็นหุ้นปันผลจะต้องถูกหักภาษี ณ ที่จ่าย 10% ประการที่สอง บทบาทความรับผิดชอบของกรรมการ ภายใต้ พ.ร.บ.หลักทรัพย์และตลาดหลักทรัพย์นั้น ทางบริษัทจดทะเบียนต่างประเทศต้องการยึดตามกฎหมายของประเทศนั้น หากกฎหมายของประเทศนั้น เป็นที่ยอมรับตามมาตรฐานขององค์กรของผู้กำกับตลาดหุ้นอยู่แล้ว แต่ตาม พ.ร.บ.หลักทรัพย์ฯ ระบุไว้ว่า บริษัทต่างประเทศจะต้องปฏิบัติตามกฎหมายของทั้งสองประเทศ